PATVIRTINTA

Tauragės rajono savivaldybės tarybos

2022 m. kovo d. sprendimu Nr.

**TAURAGĖS RAJONO SAVIVALDYBĖS BIUDŽETO LĖŠŲ NAUDOJIMO MOKYKLŲ INICIATYVOMS FINANSUOTI TVARKOS APRAŠAS**

**I SKYRIUS**

**BENDROSIOS NUOSTATOS**

* 1. Tauragės rajono savivaldybės biudžeto lėšų naudojimo mokyklų iniciatyvoms finansuoti tvarkos aprašas (toliau – Aprašas) nustato Tauragės rajono savivaldybės (toliau – Savivaldybė) biudžeto lėšų, skirtų finansuoti mokyklų iniciatyvas (toliau – Iniciatyvos), paskirstymo principus ir naudojimo tvarką. Šis Aprašas taikomas Tauragės rajono Savivaldybės biudžetinėms įstaigoms teikiančioms ikimokyklinį, priešmokyklinį, bendrąjį ir neformalųjį ugdymą (toliau – Mokykla).
  2. Lėšos Iniciatyvoms finansuoti kiekvienais metais numatomos Savivaldybės biudžete, Sporto ir kultūros programos priemonėje „Dalyvaujamojo biudžeto iniciatyvų įgyvendinimas“. Savivaldybės biudžete numatytos lėšos paskirstomos Mokykloms pagal mokinių skaičių: ikimokyklinio, priešmokyklinio ir bendrojo ugdymo mokykloms pagal mokinių skaičių einamųjų mokslo metų rugsėjo 1 dieną; neformaliojo vaikų švietimo mokykloms pagal mokinių skaičių einamųjų mokslo metų spalio 1 dieną. Informacija apie mokinių skaičių Mokykloje surenkama iš švietimo valdymo informacinės sistemos ir mokinių registro.
  3. Lėšos Mokykloms paskirstomos iki einamųjų metų gegužės 1 dienos.
  4. Priemonės įgyvendinimą koordinuoja Savivaldybės administracijos Finansų skyrius ir Švietimo ir sporto skyrius.

**II SKYRIUS**

**INICIATYVŲ TIKSLAS IR UŽDAVINIAI**

* 1. Iniciatyvų tikslas – padėti formuoti mokinių vertybes, kurti atvirą sprendimų priėmimo kultūrą, didinti mokinių pilietinį ir finansinį raštingumą, skatinti Savivaldybės Mokyklas puoselėti jų viešąsias erdves, taip pat plėtoti Mokyklų bendruomenių idėjas ir savarankiškumą.
  2. Iniciatyvų uždaviniai:

6.1. gerinti ir kurti Mokyklų viešąsias erdves skirtas visai Mokyklos bendruomenei, jas pritaikant mokinių poilsiui ir aktyviam laisvalaikiui;

6.2. gerinti ugdymo kokybę;

6.3. plėsti ugdymo įvairovę.

**III SKYRIUS**

**INICIATYVŲ IŠKĖLIMO IR ĮGYVENDINIMO TVARKA**

* 1. Kiekvienos Mokyklos administracija paskiria nuo 1 iki 5 mokytojų ar kitų Mokyklos darbuotojų, kurie teiks konsultacijas Iniciatyvų iškėlimo ir įgyvendinimo klausimais.
  2. Mokyklose:

1. Iniciatyvų iškėlimo teisė suteikiama mokiniams ir / ar Mokyklos bendruomenės grupei (mokinių taryba, mokytojų taryba, tėvų taryba ir kita);
2. balsavimo teisė suteikiama mokiniams ir / ar Mokyklos bendruomenės grupei (mokinių taryba, mokytojų taryba, tėvų taryba ir kita);
3. dėl detalių Iniciatyvų iškėlimo ir balsavimo teisių suteikimo sprendžia Mokyklos administracija.
   1. Būtinieji reikalavimai Iniciatyvų projektams:

* turi būti įgyvendinami tik Mokyklos teritorijoje;
* negali viršyti Mokyklai nustatytos sumos;
* neturi prieštarauti Savivaldybės, Mokyklos ir kitiems galiojantiems teisės aktams;
* negali reikalauti išlaikymo išlaidų.

1. Iniciatyvų iškėlimo ir įgyvendinimo eiga:
2. ne vėliau kaip iki einamųjų metų birželio 1 dienos kiekvienos Mokyklos administracija sušaukia Mokyklos bendruomenę: pristato šį Aprašą; aptaria iš ko susideda ir kaip yra paskirstomas Mokyklos biudžetas; pakviečia visus turinčius Iniciatyvų iškėlimo teisę teikti Mokyklos administracijai Iniciatyvų projektus; bendru susirinkime dalyvaujančių narių sutarimu išrenkama balsavimo diena;
3. nustatytą dieną vyksta balsavimas (Mokyklos pasirinkta forma) už Iniciatyvų projektus, kurie atitinka būtinuosius reikalavimus. Visi turintys balsavimo teisę, gali balsuoti ne daugiau kaip už vieną Iniciatyvą. Suskaičiavus balsus paskelbiamas laimėjusių Iniciatyvų sąrašas. Sąrašas surašomas prioriteto tvarka (pagal balsų skaičių), kol baigiasi kiekvienai Mokyklai tais kalendoriniais metais skirtos lėšos Iniciatyvų įgyvendinimui;
4. ne vėliau kaip iki einamųjų metų spalio 1 dienos Mokyklos vadovas patvirtina Iniciatyvų sąrašą ir organizuoja Iniciatyvų įgyvendinimą. Su patvirtintais Iniciatyvų sąrašais Mokyklos vadovas supažindina Mokyklos vyr. finansininką, kuris inicijuoja Mokyklos biudžeto priemonės „Dalyvaujamojo biudžeto iniciatyvų įgyvendinimas“ patikslinimus;
5. Iniciatyvos turi būti įgyvendintos iki einamųjų metų gruodžio 1 dienos.

**IV SKYRIUS   
LĖŠŲ NAUDOJIMO IR ATSISKAITYMO TVARKA**

1. Mokyklų Iniciatyvų lėšos gali būti naudojamos:

* prekėms ir paslaugoms įsigyti;
* ilgalaikiam turtui įsigyti;
* ilgalaikio materialiojo turto einamajam remontui.

1. Finansuojamos tik tos išlaidos, kurios patirtos nuo einamųjų metų gegužės 1 dienos iki gruodžio 1 dienos.
2. Mokyklų Iniciatyvoms skirtų lėšų apskaitą tvarko Mokyklos vyr. finansininkas Lietuvos Respublikos teisės aktų nustatyta tvarka.
3. Lėšų gavėjas ne vėliau kaip iki einamųjų metų gruodžio 15 dienos Savivaldybės administracijos Finansų skyriui pateikia Savivaldybės biudžeto lėšų, skirtų finansuoti Mokyklų Iniciatyvas, panaudojimo ataskaitą, parengtą pagal Aprašo 1 priede pateiktą formą.
4. Ne pagal Aprašą panaudotos lėšos grąžinamos į Savivaldybės biudžetą.

**V SKYRIUS**

**BAIGIAMOSIOS NUOSTATOS**

1. Savivaldybės Mokyklų Iniciatyvų lėšos naudojamos vadovaujantis teisės aktais, reglamentuojančiais Lietuvos Respublikos valstybės biudžeto ir savivaldybių biudžetų sudarymą ir vykdymą.
2. Tai, kas nereglamentuota šiame Apraše, sprendžiama taip, kaip numatyta Lietuvos Respublikos teisės aktuose.
3. Už tikslingą ir racionalų lėšų naudojimą atsako Mokyklų vadovai.
4. Iniciatyvų vykdymo ir lėšų panaudojimo vertinimą atlieka Savivaldybės kontrolės ir audito tarnyba, Savivaldybės administracijos Centralizuota vidaus audito tarnyba, vadovaudamosi jų veiklą reglamentuojančiais teisės aktais.
5. Šis Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_